text: РЕГЛАМЕНТ (ЕС) № 733/2014 НА КОМИСИЯТА
  от 24 юни 2104 година
  за изменение на Регламент (ЕО) № 1418/2007 относно износа за оползотворяване на някои отпадъци в някои страни, които не са членки на ОИСР
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (1), и по-специално член 37 от него,
  след консултация със заинтересованите страни,
  като има предвид, че:
  (1)
  Съгласно член 37 от Регламент (ЕО) № 1013/2006 Комисията периодично актуализира Регламент (ЕО) № 1418/2007 на Комисията (2) относно износа за оползотворяване на някои отпадъци в някои страни, за които Решението на ОИСР относно контрола върху трансграничното движение на отпадъци („Решението на ОИСР“ (3)) не се прилага. Комисията изпрати писмено искане до всяка държава, за която не се прилага Решението на ОИСР, с което от тази държава се изисква писмено да потвърди, че отпадъци и смеси от отпадъци, включени в приложение III или IIIA към Регламент (ЕО) № 1013/2006 и чийто износ не е забранен съгласно член 36 от посочения регламент, могат да бъдат изнасяни от Европейския съюз за оползотворяване в посочената държава, както и да посочи каква контролна процедура ще се следва в държавата по местоназначение, ако е предвидена такава. Комисията получи отговори от седемдесет и четири държави. Приложението към Регламент (ЕО) № 1418/2007 следва да бъде изменено, за да бъдат взети предвид посочените отговори.
  (2)
  На 13 февруари 2013 г. Съветът на ОИСР одобри становището на Комитета за политика за опазване на околната среда във връзка със спазването от Израел на Решението на ОИСР. Вследствие на това член 37, параграф 2 от Регламент (ЕО) № 1013/2006 вече не се прилага за посочената държава и следователно вписването за Израел следва да бъде заличено от приложението към Регламент (ЕО) № 1418/2007.
  (3)
  Нова Зеландия е държава, по отношение на която се прилага Решението на ОИСР. Следователно член 37 от Регламент (ЕО) № 1013/2006 не се прилага за посочената държава и вписването за Нова Зеландия следва да бъде заличено от приложението към Регламент (ЕО) № 1418/2007,
  ПРИЕ НАСТОЯЩИЯ РЕГЛАМЕНТ:
  Член 1
  Приложението към Регламент (ЕО) № 1418/2007 се изменя в съответствие с приложението към настоящия регламент.
  Член 2
  Настоящият регламент влиза в сила на четиринадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 24 юни 2014 година.